‘Bly nederig’, het Kitch Christie altyd gesêNou vir die eerste plek, sê kaptein Eben Etzebeth. (Foto Sanzaarrugby) Ja, die rooi truie het Saterdagaand in Salta die oorwinning ŉ bietjie bederf, maar dit nou daar gelaat. Vyf wedstryde vanjaar gespeel, al vyf gewen. Drie oorwinnings oor Frankryk, twee oor Argentinië. Nege drieë gedruk teen die Pumas, en Ierland uit die derde posisie op die wêreldranglys gedruk. Lekker man, lekker, soos hulle in daardie advertensie sê. Die kaptein, Eben Etzebeth, het Dinsdagoggend toe hy in Kaapstad aangekom het, gesê die Bokke wil nog twee treë vorentoe neem: Hulle wil die beste span ter wêreld word. Stadig man, stadig. Niemand kan daarmee stry dat die Bokke al hoe beter speel nie en dat hulle hopelik die debakel van verlede jaar op die rak geplaas het. Maar ons moenie perspektief verloor nie. Ja, daar is in Junie ná die eerste toets teen die Franse gesê wag maar vir hul beste span in die tweede toets. Ná die eerste toets teen die Pumas is daar gesê wag maar vir Salta. Die Bokke het elke keer tong uitgesteek. Onthou, die Franse is agste op die wêreldranglys, die Pumas tiende, met Fidji boonop voor hulle. Engeland se tweede bestes (hul beste spelers was saam met die Britse en Ierse Leeus in Nieu-Seeland) het die Pumas in Junie in Buenos Aires met 34-25 en 38-35 geklop. Die Franse het in die onlangse Sesnasies teen Ierland en Engeland verloor en bra gesukkel om Wallis (20-18) en Skotland (22-16) te klop en ook maar valerig teen Italië (40-18) vertoon. Dus, klop die Bokke op die skouers vir die oplewing in hul spel, maar moenie te vinnig te veel verwag nie. Dís wanneer ŉ mens jou vingers verbrand.